ट्रेन चलाते हुए, जिन लोगों से उनका पाला पड़ता है, वो पांच तरह की श्रेणियों में रखे जा सकते हैं. लेकिन उस विस्तार में जाने से पहले आइए जानते हैं कि ट्रेन ड्राइवर अपने काम को कैसे लेते हैं. परमवीर कहते हैं, 'ट्रेन की ड्राइवरी आम तौर पर कोई खतरनाक काम नहीं है, लेकिन असाधारण परिस्थितियों में तो कुछ भी हो सकता है, जैसा अभी अमृतसर में हुआ है. कभी-कभी रेलवे ट्रैक पर जानवर आ जाते हैं तो उन्हें बचाने के लिए अगर समय है, तो हम ब्रेक लगा कर उन्हें बचाने की पूरी कोशिश करते हैं. कुछ ड्राइवर तो इतने नरमदिल होते हैं कि कोई कुत्ता भी गाड़ी के पहियों के नीचे आ जाए , तो उनके लिए यह बड़ा दर्दनाक होता है. वो उसे डराने के लिए जोर से हॉर्न बजाते हैं, स्पीड कम करते हैं और उसे रेलवे ट्रैक से भगाने के लिए जो मुमकिन होता है, करते हैं. लेकिन दरअसल, यह जानवर किसी ट्रेन ड्राइवर के लिए मुश्किल साबित नहीं होते. परेशानी ऐसे लोगों से होती है, जो पहली श्रेणी में आते हैं. यह ऐसे लोग होते हैं, जो ट्रेन के सामने कूदकर खुदकुशी करने आते हैं. इन मामलों में ट्रेन ड्राइवर सिर्फ ऐसे हादसों का गवाह बनकर रह जाता है, और ऐसे हादसे उनकी ड्यूटी का दर्दनाक हिस्सा बन कर रह जाते हैं.'